शोणित से ऐसा ही मिलता-जुलता जवाब पिछली बार के एकांतवास में भी सुना जा चुका है। पहली बार तो वह नदी में कूद पड़ा था। एक मछुआरे ने उसे बचा लिया। कारण था उसका मोबाइल सेट का खो जाना। इस मोबाइल ने उसके सत्तर प्रतिशत समय पर कब्जा कर लिया था और उसके वजूद का एक अनिवार्य हिस्सा बन गया था। ईमेल, फेसबुक, व्हाट्स अप, फोटोग्राफी, चैटिंग, कॉलिंग, एसएमएस, एमएमएस, इंटरनेट, संगीत, फिल्म, टेलीविजन, रेडियो आदि सारे संचार माध्यम को अपनी जेब में लेकर घूमने की उसकी आदत हो गयी।